Mega Channel

Το Mega Channel (ή απλώς MEGA) είναι ο πρώτος χρονολογικά ελληνικός ιδιωτικός τηλεοπτικός σταθμός πανελλαδικής εμβέλειας. Ιδρύθηκε και ανήκε στην Τηλέτυπος Α.Ε. εκπέμποντας στις 20 Νοεμβρίου 1989, ενώ από την 1η Νοεμβρίου 2019 ανήκει στην Alter Ego Media εκπέμποντας στις 17 Φεβρουαρίου 2020 μετά από ενάμισι χρόνο απουσίας.

Το κανάλι επέλεξε από τα πρώτα χρόνια λειτουργίας του, κωμικά και δραματικά σίριαλ, κάποια από τα οποία είχαν μεγάλη απήχηση στο κοινό, ενώ αντίστοιχα αποτελεί το μεγαλύτερο ιδιωτικό κανάλι στην Ελλάδα που έχει τη μεγαλύτερη (και ταυτόσημη) ταινιοθήκη. Αντίστοιχα επένδυσε πολλά και στην ενημέρωση, ενώ αξιοσημείωτα στον σταθμό ήταν τα σόου και τα τηλεπαιχνίδια.

Ιστορία
Αδειοδότηση και έναρξη λειτουργίας
Στις 24 Ιουλίου 1989, έπειτα από την ψήφιση της νομιμοποίησης της μη κρατικής ραδιοτηλεόρασης επί κυβέρνησης Τζαννετάκη, δίνονται οι δύο πρώτες τηλεοπτικές άδειες στην Ελλάδα για δύο σταθμούς πανελλαδικής εμβέλειας· την Τηλέτυπος Α.Ε. – όπου μετείχαν με 20% έκαστος οι εκδότες των εφημερίδων Το Βήμα και Τα Νέα (Χρήστος Λαμπράκης), Έθνος (Γιώργος Μπόμπολας), Ελευθεροτυπία (Χρήστος Τεγόπουλος), Η Καθημερινή (Αριστείδης Αλαφούζος) και Μεσημβρινή (Οικογένεια Βαρδινογιάννη) – και την υπό σύσταση Νέα Τηλεόραση Α.Ε.

Μετά από σχεδόν τέσσερις μήνες (20 Νοεμβρίου) το MEGA αρχίζει τις εκπομπές του με ενημέρωση και δελτία ειδήσεων, όπου το πρώτο σύντομο δελτίο εκφώνησε η δημοσιογράφος Εύα Μαυρογένη, ενώ η Λιάνα Κανέλλη αποτέλεσε την πρώτη επίσημη παρουσιάστρια του κεντρικού δελτίου, την οποία ακολούθησαν σημαντικές προσωπικότητες του τομέα, και ψυχαγωγία, όπου το πρώτο πρόγραμμα που προβλήθηκε ήταν η βρετανική τηλεοπτική σειρά επιστημονικής φαντασίας Διάστημα 1999, ενώ επένδυσε εξαρχής και στη μυθοπλασία με την παραγωγή σειρών, όπως οι Πατήρ, υιός και πνεύμα, Οι αυθαίρετοι, Οι τρεις Χάριτες και δεκάδες άλλες. Τα επόμενα χρόνια ακολούθησαν τηλεπαιχνίδια, σατυρικές εκπομπές, βραδινά shows και άλλα, συμπληρώνοντας τον ψυχαγωγικό τομέα.

Πρώτα χρόνια
Το 1993 δόθηκε στο κανάλι ανανεωτική άδεια λειτουργίας ισχύος επτά ετών, που συνέχισε να παρατείνεται και να διατηρείται σε ισχύ, παρότι το τέταρτο τμήμα του Συμβουλίου της Επικρατείας έκρινε πως οι αλλεπάλληλες παρατάσεις νομιμότητας των ραδιοτηλεοπτικών ΜΜΕ είναι παράνομες και αντισυνταγματικές.

Το 1999 ο παγκύπριας εμβέλειας τηλεοπτικός σταθμός Λόγος ξεκινά συνεργασία με την "Τηλέτυπος Κύπρου Limited" θυγατρική της "Τηλέτυπος Α.Ε." και τον Οκτώβριο διαβιβάστηκε με το διακριτικό σήμα του Mega Channel. Ο κυπριακός σταθμός, λόγω των οικονομικών προβλημάτων του ελληνικού, έχει διαφορετική ιδιοκτησία.

Οικονομικά προβλήματα και κλείσιμο
Από το 2012 η Τηλέτυπος αντιμετωπίζει οικονομικά προβλήματα και, το 2016, οι τράπεζες αποφασίζουν να δεσμεύσουν τους λογαριασμούς της για προστασία των δανείων που έλαβε αφήνοντας απλήρωτους τους εργαζόμενους για μήνες, ενώ ανακοινώθηκε η παύση της έκδοσης των εφημερίδων Τα Νέα και Το Βήμα. Την ίδια χρονιά διακόπτεται η προβολή εκπομπών και δελτίων ειδήσεων, με το κανάλι να περιορίζεται σε ξένες κινηματογραφικές ταινίες, ελληνικές σειρές και εκπομπές από το αρχείο του. Τον Σεπτέμβριο, οι εργαζόμενοι προχωρούν σε επίσχεση εργασίας, ενώ ένα μήνα μετά κατατίθεται αίτηση από τρίτη εταιρεία, με την οποία ζητείται να κηρυχθεί σε κατάσταση πτώχευσης η Τηλέτυπος.

Τον Φεβρουάριο του 2017, το δικαστήριο επικρίνει το αίτημα των εργαζομένων να αποδεσμευτούν από τις τράπεζες οι λογαριασμοί, ώστε να γίνουν οι πληρωμές. Τον Σεπτέμβριο το κανάλι μετέδωσε τις ομιλίες Αλέξη Τσίπρα και Κυριάκου Μητσοτάκη από τη Διεθνή Έκθεση Θεσσαλονίκης.

Στα τέλη Ιανουαρίου του 2018 σταματά η ροή διαφημίσεων και στις 13 Μαρτίου, το ΕΣΡ έπειτα από συνεδρίαση αποφασίζει τον τερματισμό της λειτουργίας του καναλιού, χάνοντας την άδεια που διέθετε από το 1993. Η απόφαση αποστάλθηκε στην ΕΕΤΤ η οποία έπρεπε να τη μεταβιβάσει στην Digea, ώστε να διακόψει το σήμα μετάδοσης του. Ωστόσο, η διοίκηση της Τηλέτυπος προσφεύγει στο Συμβούλιο της Επικρατείας, το οποίο με προσωρινή διαταγή «παγώνει» την απόφαση του ΕΣΡ.

Στις 27 Σεπτεμβρίου, η Τηλέτυπος καθίσταται σε ειδική εκκαθάριση βάσει του νόμου Δένδια ενώ στις 5 Οκτωβρίου, το ΣτΕ επικυρώνει την παραπάνω απόφαση του ΕΣΡ (απορρίπτοντας την προσφυγή της εταιρείας) για την διακοπή σήματος του σταθμού, η οποία οριστικοποιείται στις 28 Οκτωβρίου, μέσω της Digea.

Περίπου ένα μήνα μετά, στις 20 Νοεμβρίου, όπου το κανάλι έκλεινε 29 χρόνια συνεχούς λειτουργίας, το σήμα του διακόπτεται και από τις συνδρομητικές πλατφόρμες NOVA και COSMOTE TV. Ο σταθμός συνέχισε να εκπέμπει διαδικτυακά μέσω του καναλιού του στο YouTube και του κύριου ιστότοπού του, megatv.com, έως τις 31 Δεκεμβρίου 2019 όπου η ροή διεκόπη λόγω της ανασυγκρότησης του Mega, ώστε να επανεκπέμψει.

Επαναλειτουργία
Την 1η Νοεμβρίου 2019, μετά από διαγωνισμό, η ομάδα του ενεργητικού β' της Τηλέτυπος που περιλαμβάνει το σήμα, την ταινιοθήκη και τις συμμετοχές του Mega εξαγοράζεται από την Alter Ego Media που εξασφάλισε άδεια πανελλαδικής εμβέλειας σε σχέση με την προηγούμενη που κατείχε η Τηλέτυπος η οποία τέθηκε σε πτώχευση από τον Φεβρουάριο του 2023.

Το κανάλι επαναλειτουργεί από τις 17 Φεβρουαρίου 2020 με πλήρες ενημερωτικό και ψυχαγωγικό πρόγραμμα, όπου η πρώτη ζωντανή ενημερωτική εκπομπή που προβλήθηκε την ημέρα εκείνη ήταν η Κοινωνία ώρα Mega.

Τον Ιανουάριο του 2021 το κανάλι επιστρέφει στη μυθοπλασία με νέες παραγωγές. Στα τέλη Ιουνίου υιοθετεί νέα γραφικά, σήματα και σλόγκαν, εγκαταλείποντας το Mega Mou που συνέχισε να χρησιμοποιεί μετά την επαναλειτουργία του. Επίσης, στο τέλος του έτους ξεκινά και η λειτουργία της υβριδικής υπηρεσίας Mega Play, η οποία περιέχει όλο το πρόγραμμα μαζί με σειρές κατ'απαίτηση, ενώ στα τέλη του 2024 προστέθηκε στην υπηρεσία και η ειδική θεματική ενότητα Mega Kids με διαθέσιμα κινούμενα σχέδια. Αξιοσημείωτο είναι το γεγονός, ότι στις σειρές και τα κινούμενα σχέδια, είναι διαθέσιμη η επιλογή υποτίτλων. Μέσω της υπηρεσίας εκπέμπει και ο ομόσταβλος τοπικός ραδιοφωνικός σταθμός My Radio 104.6.

Το κανάλι διεκόπη για δεύτερη φορά από τη NOVA το διάστημα 2023-2025 ως απάντηση της εταιρείας στα δημοσιεύματα μέσων της Alter Ego Media για μη εξυπηρετούμενο χρέος και ανικανότητας της δεύτερης να υλοποιήσει τις επενδύσεις της.

Τηλεοπτικές άδειες
Στον διαγωνισμό που διεξήχθη το 2016 από τη ΓΓΕΕ, η Τηλέτυπος κατέθεσε αίτηση για πανελλαδική άδεια, η οποία απορρίφθηκε λόγω ελλείψεως στοιχείων. Ωστόσο, το κανάλι συνέχισε εν τέλει να εκπέμπει, αφού ο διαγωνισμός κρίθηκε αντισυνταγματικός από το ΣτΕ, στις 26 Οκτωβρίου της ίδιας χρονιάς. Στον νέο διαγωνισμό που διεξήχθη την περίοδο 2017-2019 από το ΕΣΡ, η Τηλέτυπος δεν έκανε αίτηση για να πάρει μία από τις επτά άδειες, λόγω των οικονομικών της προβλημάτων. Οι εργαζόμενοι αντέδρασαν εκπέμποντας δελτίο ειδήσεων, για ενημέρωση των τηλεθεατών.

Ιδιοκτησία
Ο φορέας που διαχειρίζεται και λειτουργεί το κανάλι, είναι η Alter Ego Media η οποία συστάθηκε στις 23 Ιουνίου 2016. Μετά από περίπου δύο μήνες (2 Σεπτεμβρίου) η εταιρεία έλαβε μία από τις τέσσερις πανελλαδικές τηλεοπτικές άδειες που δημοπρατήθηκαν από τη ΓΓΕΕ, αντί 73,9 εκ. ευρώ. Η άδεια ακυρώθηκε στις 26 Οκτωβρίου 2016, αφού το ΣτΕ έκρινε αντισυνταγματικό τον τότε νόμο.

Στις 31 Μαΐου 2017, η εταιρεία απέκτησε την ομάδα ενεργητικού β' του ΔΟΛ, που περιλαμβάνει τα έντυπα (Το Βήμα και Τα Νέα), τις ιστοσελίδες (in.gr) και τις συμμετοχές του οργανισμού αντί 26 εκ. ευρώ. Το Μάιο του 2019 η εταιρεία ξεκίνησε τη λειτουργία του One Channel εκπέμποντας διαδικτυακά και δορυφορικά στις συνδρομητικές πλατφόρμες.

Στις 8 Οκτωβρίου, η εταιρεία έλαβε από το ΕΣΡ άδεια πανελλαδικής εμβέλειας αντί 35 εκ. ευρώ η οποία επρόκειτο να αξιοποιηθεί αρχικά για το One, αλλά την 1η Νοεμβρίου, απέκτησε την ομάδα ενεργητικού β' της Τηλέτυπος, που περιλαμβάνει το σήμα, την ταινιοθήκη και τις συμμετοχές του Mega, αντί 34 εκ. ευρώΣτον Μαρινάκη η ταινιοθήκη και το σήμα του Mega αλλάζοντας τα πλάνα με την επαναλειτουργία του Mega στις 17 Φεβρουαρίου 2020. Τον Ιανουάριο του 2025, η εταιρεία εντάχθηκε στην κύρια αγορά του Χρηματιστηρίου Αθηνών.

Παλαιότερη ιδιοκτησία
Δείτε επίσης: Τηλέτυπος Α.Ε. και Δημοσιογραφικός Οργανισμός Λαμπράκη

Ο σταθμός, μέχρι τις 30 Οκτωβρίου 2019, ήταν ιδιοκτησία της Τηλέτυπος Α.Ε. η οποία συστάθηκε στις 26 Απριλίου 1989 όπου αρχικά μετείχαν με 20% έκαστος οι μεγαλοεκδότες Γιώργος Μπόμπολας, Χρήστος Λαμπράκης, Χρήστος Τεγόπουλος, Αριστείδης Αλαφούζος και η οικογένεια Βαρδινογιάννη. Τρία χρόνια μετά, τροποποιήθηκε το καταστατικό της εταιρείας η οποία στις 21 Ιουλίου 1994, εντάχθηκε στην κύρια αγορά του Χρηματιστηρίου Αθηνών. Τον Φεβρουάριο του 2023, η εταιρεία κηρύχθηκε σε πτώχευση.

Ειδικά κανάλια
Mega Cosmos
δεξιά|χωρίς-πλαίσιο|152x152εσ
Το Mega Cosmos είναι το διεθνές τηλεοπτικό δίκτυο του ομότιτλου Ελληνικού καναλιού, το οποίο μεταδίδει το πρόγραμμα του για τους Έλληνες του εξωτερικού στη Βόρεια Αμερική, την Αφρική, την Ασία και την Αυστραλία από όπου και ξεκίνησε αρχικά τις εκπομπές του με την ονομασία Mega Channel Australia. Από το 2016 η ροή του σταθμού περιλαμβάνει αποκλειστικά και μόνο επαναλήψεις παλαιών ελληνικών σειρών. Ωστόσο, το 2022 επανήλθε στο κανονικό του πρόγραμμα όντας εκπεμπόμενο αρχικά στον Καναδά, μέσω των πλατφορμών που λειτουργούν οι εταιρείες Rogers Communications και Bell Canada Enterprises.

Mega News
Το Mega News είναι 24ωρο θεματικό ειδησεογραφικό κανάλι, το οποίο μεταδίδει το υπάρχον ενημερωτικό πρόγραμμα του Mega, ενώ τις ώρες που το Mega έχει ψυχαγωγικό πρόγραμμα, μεταδίδει επιπλέον ζωντανές ενημερωτικές εκπομπές, θεματικές εκπομπές για την οικονομία, τις διεθνείς εξελίξεις και τα αθλητικά γεγονότα, ροή με ρεπορτάζ, καθώς και ενημερωτικές εκπομπές από το αρχείο του Mega. Ξεκίνησε την λειτουργία του στις 31 Μαρτίου 2025 και μεταδίδεται μέσω της υβριδικής υπηρεσίας Mega Play αλλά και διαδικτυακά μέσω της ιστοσελίδας του Mega, ενώ από την 1η Μαΐου της ίδιας χρονιάς είναι διαθέσιμο και στην COSMOTE TV. Από τις 6 Οκτωβρίου 2025 είναι διαθέσιμο και στη NOVA.

Κάποιες ώρες από το πρόγραμμα του μεταδίδονται και επίγεια στο One Channel. Ωστόσο, ακούγονται φήμες ότι το Mega News θα κατεβεί στον επερχόμενο διαγωνισμό για τις περιφερειακές άδειες, ως ανεξάρτητο κανάλι. Έτσι θα υπάρχει πανελλαδικό Mega με γενικό πρόγραμμα, και ένα περιφερειακό Mega με ενημερωτικό πρόγραμμα.

Mega Extra
Το Mega Extra ήταν ένθετο κανάλι του Mega Channel το οποίο εξέπεμπε αποκλειστικά από τη NOVA (η οποία ανήκε παλιά στη Multichoice Hellas, που ήταν τότε και σημαντικός μέτοχος του Mega). Το Mega ήταν ο αποκλειστικός σταθμός μετάδοσης των αγώνων του ΟΥΕΦΑ Τσάμπιονς Λιγκ την περίοδο 2003-2005 τις Τετάρτες, και λόγω σύμπτωσης δύο αγώνων ελληνικών ομάδων κάποιες Τετάρτες, ο ένας αγώνας μεταδιδόταν από το λεγόμενο κανάλι, και ο άλλος από το ένθετο.

Διοικητικές κυρώσεις για μετάδοση μη αληθών πληροφοριών
Με τις αποφάσεις 301/2015, 85/2017 και 88/2017 της Ολομέλειας του ΕΣΡ επιβλήθηκαν στο κανάλι πρόστιμα και έγινε σύσταση για τη στάση του σταθμού αναφορικά με τους κεφαλαιακούς ελέγχους, που επιβλήθηκαν τον Ιούνιο του 2015, και το δημοψήφισμα της 5ης Ιουλίου 2015. Ειδικότερα με την πρώτη απόφαση επιβλήθηκε πρόστιμο 20.000 ευρώ επειδή στο κεντρικό δελτίο ειδήσεων του MEGA στις 29 Ιουνίου 2015 παρουσιάστηκε φωτογραφία με μια ηλικιωμένη γυναίκα να προστατεύει με το σώμα της φίλη της που έκανε ανάληψη σε ΑΤΜ προκειμένου να μην πέσει θύμα ληστείας, με τον ισχυρισμό ότι είχε τραβηχτεί στο κέντρο της Αθήνας, μετά την επιβολή των ελέγχων κεφαλαίων ενώ είχε τραβηχτεί στη Νότια Αφρική.

Πρόστιμο 20.000 ευρώ επιβλήθηκε και με την τρίτη επειδή στις 30 Ιουνίου 2015 κατά τη διάρκεια της ροής του σταθμού είχαν προβληθεί επανειλημμένως εικόνες από ουρές σε ΑΤΜ και βενζινάδικα συνοδευόμενες από πηχυαίους τίτλους καθώς και η επιχειρηματολογία καθηγητή πανεπιστημίου που υποστήριζε το ΝΑΙ στο δημοψήφισμα χωρίς την προβολή της αντίθετης άποψης. Με τη δεύτερη έγινε σύσταση για τον τρόπο που δημοσιογράφοι του σταθμού χειρίστηκαν τις ουρές στα ΑΤΜ στις 2 Ιουλίου 2015.

Επίσης, με την απόφαση 5/2016 του Πρωτοβάθμιου Πειθαρχικού Συμβουλίου της ΕΣΗΕΑ, επιβλήθηκε η ποινή της επίπληξης στους τότε δημοσιογράφους του σταθμού Όλγα Τρέμη, Μαρία Σαράφογλου και Μανώλη Καψή για τη στάση τους την περίοδο πριν το δημοψήφισμα.

Λογότυπα
 160px 160px 20/11/1989-22/11/1999 22/11/1999-σήμερα

Παραπομπές

Εξωτερικοί σύνδεσμοι
Επίσημη ιστοσελίδα του Mega Channel

Κατηγορία:Ιδιωτικοί τηλεοπτικοί σταθμοί πανελλαδικής εμβέλειας
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1989
Κατηγορία:Τηλεοπτικά κανάλια και σταθμοί οι οποίοι έκλεισαν το 2018
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2020
Κατηγορία:Όμιλος Alter Ego Media
Κατηγορία:Μέσα Μαζικής Ενημέρωσης της Αθήνας